钦定古今图书集成/明伦汇编/闺媛典/第040卷 > 张义妇
## 钦定古今图书集成/明伦汇编/闺媛典/第040卷 > 张义妇

按《闽书》：张义妇者，本邹平人，李午妻。午同从子零戍
福宁。午客死，张力作养舅姑凡四，刺股疗其疾。舅姑
没，喟然叹曰：“夫死千里外，不能归骨，舅姑在也。今舅
姑殁矣，犹不复归，奚以生为！”卧冰自誓曰：“夫骨能归，
终不冻死。”月馀不死。乡人惊异，相率赠之。张书事衣
背，且行且丐，四阅月乃至。见零，问夫葬处，则荒莽莫
辨矣，张哀号几绝。忽午，凭童子发狂言将死时状，且
曰：“西郊夫人桥，我葬处也。”张启视得之，持骨祝曰：“诚
妾夫也。入口当融如雪，黏如胶。”已果然。有司上其事，
请给复使零护丧归。至正间，旌其门。